b'\n_START_ARTICLE_\nRuska (Halikko)\n_START_PARAGRAPH_\nRuska on kyl\xc3\xa4 L\xc3\xa4nsi-Halikossa. Se sijaitsee Hajalan taajaman piirin etel\xc3\xa4osissa, ja kyl\xc3\xa4n p\xc3\xa4\xc3\xa4alueen vierest\xc3\xa4 kulkee Hajalantie. Ruskaa rajaavat Lokkila, Hyyper\xc3\xa4 ja Hulvela.\n_START_SECTION_\nMaantiede\n_START_PARAGRAPH_\nRuskan alueen maasto vaihtelee voimakkaasti. Kyl\xc3\xa4n pohjoisosa on Ruskanniitty-nimist\xc3\xa4 tasaista aluetta, joka on viljelyk\xc3\xa4yt\xc3\xb6ss\xc3\xa4. Ruskan pohjoisrajana toimii Lokkilanjoki, joka erottaa Ruskan Hyyper\xc3\xa4n ja Lokkilan kylist\xc3\xa4. Ruskanniityss\xc3\xa4 on muutamia maatiloja, jotka sijaitsevat tien varrella._NEWLINE_Kyl\xc3\xa4n keskiosissa on korkeita kallioisia m\xc3\xa4ki\xc3\xa4 kuten Turunm\xc3\xa4ki, M\xc3\xa4sk\xc3\xa4rinm\xc3\xa4ki ja Yrj\xc3\xa4l\xc3\xa4nm\xc3\xa4ki, joiden rinteiden alalaidoilla on asututusta. M\xc3\xa4sk\xc3\xa4rinm\xc3\xa4en koilliskulma on pystysuora, ja se laskee pieneen lampeen. M\xc3\xa4kien p\xc3\xa4\xc3\xa4ll\xc3\xa4 kasvaa harvakseltaan mets\xc3\xa4\xc3\xa4. Ruskan etel\xc3\xa4osat ovat tasaisia peltoja Hulvelaan saakka. Koillisnurkassa keskell\xc3\xa4 peltoa sijaitsee nyppyl\xc3\xa4n p\xc3\xa4\xc3\xa4ll\xc3\xa4 esihistoriallinen hauta Prookeli eli Saarenpelto.\n_START_SECTION_\nHistoria\n_START_PARAGRAPH_\nRuska lienee Halikon vanhimpia asuinpaikkoja. Suullisen perim\xc3\xa4tiedon mukaan Turunm\xc3\xa4ell\xc3\xa4 olisi ollut esihistoriallinen kauppapaikka. Kyl\xc3\xa4ksi alue muodostui kuitenkin vasta my\xc3\xb6h\xc3\xa4iskeskiajalla. Kyl\xc3\xa4ss\xc3\xa4 oli vuoden 1540 maakirjan mukaan nelj\xc3\xa4 kantatilaa, Kapraali, Skinnari, Yrj\xc3\xa4l\xc3\xa4 ja Penttil\xc3\xa4. Tilojen torpat sijaitsivat Turunm\xc3\xa4en pohjoislaidalla ja M\xc3\xa4sk\xc3\xa4rinm\xc3\xa4en etel\xc3\xa4laidassa. Kapraalin is\xc3\xa4nt\xc3\xa4 yhdisti n\xc3\xa4m\xc3\xa4 tilat 1700-luvulla yhdeksi Ruskan maatilaksi._NEWLINE_Kyl\xc3\xa4n asukasluku kasvoi jo 1800-luvun lopussa niin suureksi, ett\xc3\xa4 sinne avattiin oma Pyh\xc3\xa4loukkaan kansakoulu, joka toimi vuoteen 1971 asti. Ruskan vuokratilat, torpat ja m\xc3\xa4kituvat itsen\xc3\xa4istyiv\xc3\xa4t 1900-luvun alussa torpparilain seurauksena. Ruskanniitylle tuli astusta vasta, kun sinne tuli 1940-luvulla siirtov\xc3\xa4ke\xc3\xa4.'